laion/Wikipedia-Exotic huggingface dataset:
ברווז שורק הדור

ברווז שורק הדור, אווז עצים הדור או ברווז שורק עשבי (שם מדעי: Dendrocygna eytoni) הוא מין של ברווז בינוני הנפוץ באוסטרליה. אורכו של הברווז 42–60 ס"מ ומשקלו 1 ק"ג. הוא בעל נוצות כתומות על ראשו, מקור אפור קצר, צוואר ארוך וגוף חום עם חזה כתום מפוספס ועם כנפיים חומות ומפוספסות בפסים בהירים. הרגליים ורודות. ברווז זה שוכן בצפון אוסטרליה מקימברלי ועד לקווינסלנד ולניו סאות' ויילס. הוא נמצא ליד נהרות גדולים איטיים וכן בסוואנה של אוסטרליה. הברווז שוחה היטב במים ומסוגל גם לצלול אך הוא ניזון בעיקר מרעיית עשב על היבשה. נדידה מתבצעת, בלהקות, כאשר יש צורך באתרים פוריים יותר. מדיה וקבצים בנושא ברווז שורק הדור בוויקישיתוף ברווז שורק הדור, באתר ITIS (באנגלית) ברווז שורק הדור, באתר NCBI (באנגלית) ברווז שורק הדור, באתר Animal Diversity Web (באנגלית) ברווז שורק הדור, באתר האנציקלופדיה של החיים (באנגלית) ברווז שורק הדור, באתר GBIF (באנגלית) ברווז שורק הדור באתר הרשימה האדומה של IUCN
קרקרה דרומית

קרקרה דרומית (שם מדעי Caracara plancus) הוא מין עוף דורס דרום אמריקאי מתת-משפחת הקרקרים שבמשפחת הבזיים. אורכה של הקרקרה 50–65 ס"מ, מוטת הכנפיים באורך 120–132 ס"מ ומשקלה 0.9-1.6 ק"ג בממוצע. הקרקרה מזכירה עיט בעל מקור אדום עם קצה אפור מעוקל, ראשים חומים עם כיסוי נוצות בהיר על הצוואר, החזה והבטן מפוספסים בשחור-חום והכנפיים, נוצות הרגליים והזנב שחורים. הרגליים ארוכות וצהובות. לקרקרות ראייה ושמיעה חדה והם ציידי יום פעילים. הם אוכלים בעיקר נבלות על הקרקע וביצי עופות אחרים או נטפלים לעופות דורסים שונים כדי שיקיאו טרף. הם אוכלים גם חרקים אך יכולים לצוד חיות קטנות עד גודל של לבנית ולעיתים הורגים אותם בקבוצה. הקרקרה הדרומית מצויה באמריקה הדרומית מיער האמזונאס בצפון ועד לארץ האש בדרום וייתכן שהם נמצאים גם באיי פוקלנד. קרקרה על גב חמור מדיה וקבצים בנושא קרקרה דרומית בוויקישיתוף קרקרה דרומית, באתר ITIS (באנגלית) קרקרה דרומית, באתר NCBI (באנגלית) קרקרה דרומית, באתר Animal Diversity Web (באנגלית) קרקרה דרומית, בבסיס הנתונים ARKive (באנגלית) קרקרה דרומית, באתר האנציקלופדיה של החיים (באנגלית) קרקרה דרומית, באתר GBIF (באנגלית) קרקרה דרומית באתר הרשימה האדומה של IUCN
מרמוסט כסוף

מרמוסט כסוף (שם מדעי: Mico argentatus) הוא מין פרימט קטן ממשפחת המרמוסטיים המצוי ביערות אמריקה הדרומית והוא אנדמי ליערות מזרח ברזיל. הוא שייך לסוג נפרד משאר המרמוסטים - מרמוסט בהיר (Mico). אורכו של המרמוסט 18–28 ס"מ ומשקלו 300–400 גרם. הוא בעל פרווה עבה לבנה כמעט כולה עם פנים וכפות ידיים ורודות. הוא בעל זנב ארוך ואוזניים מזדקרות ורודות. הטפרים חדים ומהירים ואיתם הקוף מטפס ביעילות ביער. המרמוסט הוא קוף פעיל יום. הוא חי בלהקות קטנות וטריטוריאליות הכוללות זכרים ונקבות. הנקבות ממליטות 2–3 צאצאים המתבגרים תוך 6 חודשים ויוצאים לחפש להקה משלהם. קופים אלה אוכלי כל הניזונים מפירות, חרקים, חסרי חוליות נוספים, דבש, צוף, ביצי עופות ומחיות קטנות נוספות. להם עצמם טורפים רבים הכוללים חתוליים, עופות דורסים, נחשים וסמורים גדולים. הקופים צורחים כשהם רואים טורף וכולם בורחים לענפים הנמוכים. מדיה וקבצים בנושא מרמוסט כסוף בוויקישיתוף מרמוסט כסוף, באתר ITIS (באנגלית) מרמוסט כסוף, באתר NCBI (באנגלית) מרמוסט כסוף, בבסיס הנתונים ARKive (באנגלית) מרמוסט כסוף, באתר GBIF (באנגלית) מרמוסט כסוף באתר הרשימה האדומה של IUCN מרמוסט כסוף באתר הרשימה האדומה של IUCN
אילי (נבדה)

אילי (באנגלית: Ely) היא מושב המחוז והעיר הגדולה ביותר במחוז וייט פיין שבמדינת נבדה, ארצות הברית. אילי נוסדה במקור כתחנת מרכבת דואר (stagecoach station) של פוני אקספרס לאורך "הנתיב היבשתי המרכזי". ב-1906 התגלתה נחושת ושגשוג הכרייה של אילי הגיע מאוחר יותר ליישובים האחרים ששכנו לאורך "דרך US 50". מסילת הברזל המחברת בין הרכבת הטרנס-קונטיננטלית הראשונה למכרות באוסטין ובאאוריקה כבר הוסרה מזמן, אך מסילת הרכבת לאילי נשארה כמסילה מורשתית והיא ידועה כיום כ"רכבת השדים של אילי העתיקה". במפקד האוכלוסין של ארצות הברית לשנת 2010, שיעור האוכלוסייה עמד על כ-4,255 נפש. חלק מהסרט מיליונר מי שגומר ראשון (2001), בבימויו של ג'רי צוקר, צולם באילי. פט ניקסון, שהייתה רעייתו של נשיא ארצות הברית ריצ'רד ניקסון, נולדה בעיר. מדיה וקבצים בנושא אילי בוויקישיתוף אתר האינטרנט הרשמי של אילי (באנגלית) אילי, באתר אנציקלופדיה בריטניקה (באנגלית) Ely, Nevada, באתר Wayback Machine 'Rat Race' trades glitter of Sin City for quiet climes in Ely ערך זה הוא קצרמר בנושא יישובים בארצות הברית. אתם מוזמנים לתרום לוויקיפדיה ולהרחיב אותו.
פסיון סווינו

פסיון סווינו (שם מדעי: Lophura swinhoii) הוא מין עוף קרקע ממשפחת הפסיוניים האנדמי לטאיוואן. אורכו של הפסיון 80 ס"מ ומשקלו 1.1 ק"ג. הפסיון בעל נוצות כחולות מרשימות עם כנפיים ירוקות- סגולות וכרבולת אדומה. המקור והעיניים לבנים והרגליים אדומות. כמו הרבה מיני פסיונים הזכר גדול בהרבה מהנקבה וגם מקושט ממנה בהרבה. הנקבות חומות-לבנות וקטנות מהזכרים. הזכרים כלל אינם עוזרים להן במלאכת הרבייה. הפסיון חי ביערות ההר של טאיוואן ומחפש ביער זרעים, פירות וחרקים שונים. מצב השימור של הפסיון מוגדר קרוב לסיכון עקב פגיעה בבתי הגידול שלו. מדיה וקבצים בנושא פסיון סווינו בוויקישיתוף פסיון סווינו, באתר ITIS (באנגלית) פסיון סווינו, באתר NCBI (באנגלית) פסיון סווינו, באתר GBIF (באנגלית) פסיון סווינו באתר הרשימה האדומה של IUCN
הורסט פון מלנתין

גנרל הורסט פון מלנתין (בגרמנית: Horst von Mellenthin;‏ 31 ביולי 1898 – 8 בינואר 1977), היה מפקד בכיר בורמאכט שפיקד על כוחות במלחמת העולם השנייה. פון מלנתין נולד ב-31 ביולי 1898 בהנובר, שהשתייכה לאימפריה הגרמנית. בשנת 1915 במהלך מלחמת העולם הראשונה התגייס פון מלנתין לצבא הגרמני הקיסרי, והצטרף לרגימנט הארטילריה ה-6, ולחם עמו במהלך המלחמה, ואף הועלה לדרגת לוטננט. על פעולותיו בקרבות קיבל את עיטורי צלב הברזל דרגה ראשונה ושנייה, וצלב הכבוד של מלחמת העולם 1914/1918. לאחר המלחמה הצטרף פון מלנתין לרייכסווהר, ומילא בו תפקידי פיקוד ומטה. בשנת 1925 הועלה פון מלנתין לדרגת אובר לוטננט, ובשנת 1932 הועלה לדרגת האופטמן. בשנת 1933 מונה פון מלנתין לשלישו של מפקד הOKH, וכיהן בתפקיד זה כעוזרם של קורט פון המרשטיין-אקוורד וורנר פון פריטש. בשנת 1937 מונה פון מלנתין לנספח צבאי בברלין, ותפקידו היה לתאם עם בעלות הברית של גרמניה ואף עם המדינות הנייטרליות. ב-1 באוגוסט 1939 הועלה פון מלנתין לדרגת אוברסט לוטננט, וב-1 במרץ 1941 הועלה לדרגת אוברסט. במאי 1943 מונה פון מלנתין למפקד רגימנט הגרנדירים ה-67, שהיה חלק מהדיוויזיה ה-23, ובאוגוסט 1943 מונה למפקד הדיוויזיה שהייתה תחת פיקוד הארמייה ה-18. ב-1 בספטמבר אותה שנה מונה פון מלנתין למפקד הדיוויזיה ה-93, שהייתה חלק מהקורפוס ה-2 במסגרת הארמייה ה-16, וב-1 בדצמבר אותה שנה הוא הועלה לדרגת גנרל-מיור, ומונה למפקד הדיוויזיה ה-205, שהייתה חלק מהקורפוס ה-43 במסגרת הארמייה ה-16. ב-1 ביולי 1944 הועלה פון מלנתין לדרגת גנרל-לוטננט, וב-10 באוקטובר אותה שנה קיבל על פעולותיו את עיטור צלב האבירים של צלב הברזל. באוקטובר 1944 מונה פון מלנתין בנוסף לממלא מקום מפקד הקורפוס ה-16, ובינואר 1945 מונה למפקד קורפוס הפאנצר ה-38, שהיה חלק מהארמייה ה-18 במסגרת קבוצת ארמיות צפון. ב-16 במרץ 1945 הועלה פון מלנתין לדרגת גנרל חיל התותחנים, ומונה למפקד הקורפוס ה-11, שהיה חלק מארמיית הפאנצר הראשונה במסגרת קבוצת ארמיות מרכז, עליו פיקד במשך 4 ימים, וב-4 באפריל קיבל תוספת עלי אלון לעיטור צלב האבירים של צלב הברזל. ב-20 באפריל 1945 מונה פון מלנתין למפקד הקורפוס ה-8, שהיה חלק מהארמייה ה-17 במסגרת קבוצת ארמיות מרכז, ופיקד עליו עד סוף המלחמה, אז נכנע בראש כוחותיו לצבא ארצות הברית. פון מלנתין שוחרר מהשבי בשנת 1947, ולאחר שחרורו היה פעיל בארגון גהלן. בשנת 1956 מונה פון מלנתין לנספח דיפלומטי בשגרירות גרמניה המערבית בוושינגטון, וב-8 בינואר 1977 הוא מת בביתו בוויסבאדן ונקבר בטקס צבאי מלא. הורסט פון מלנתין באתר lexikon-der-wehrmacht (בגרמנית)
NoCopyrightSounds

NoCopyrightSounds או NCS (בעברית: מוזיקה ללא זכויות יוצרים) הוא ארגון בריטי שנוסד על ידי בילי וודפוד ב-2011. הארגון מאתר מוזיקה לשימוש ללא זכויות יוצרים. NCS מפיץ מוזיקה שנוצרה על ידי מגוון של מוזיקאים ללא קבלת תמלוגים בין היתר מתפעל הארגון ערוץ יוטיוב שנכון ל-1 בספטמבר 2020 נצפו בו מעל ל-9 מיליארד צפיות. הארגון מפיץ בעיקר מוזיקה אלקטרונית. פיתוחה של החברה החל כאשר בילי וודפוד חיפש מוזיקה ללא זכויות יוצרים על מנת לשלב אותם בסרטוני יוטיוב שלו שבהם היה מפרסם חוות דעת על משחקי מחשב. כשלא מצא מוזיקה ללא זכויות יוצרים החל וודפוד לסרוק ליוטיוב מוזיקה ללא זכויות יוצרים. כך שיוטיוברים (כינוי לפעילי יוטיוב) יוכלו להשתמש בחינם במוזיקה שהעלה ללא תשלום ועליהם רק לרשום עליהם קרדיט בסרטון שהעלו. במשך הזמן העלו אומנים רבים לערוץ מוזיקה שיצרו בחינם. בזכות הפרסום הרב שהערוץ נותן היו רבים שהתפרסמו בזכותו ופתחו בקריירה מוזיקלית. למשל אלן ווקר שהעלה שיר לערוץ שזכה לכ-370 מיליון צפיות. המוזיקה של NCS מתמקדת בעיקר במוזיקה אלקטרונית. הסרטונים מלווים במיצג אודיו חזותי. הרקע בדרך כלל היא תמונת נוף, בצד ימין של המסך מוצג על יד הסמליל עיגול פועם פנימה והחוצה לפי קצב המוזיקלי של השיר, בתוכו נעים מעגלים וקווים. צבעם של העיגולים מורה על סגנון המוזיקה. לדוגמה: אדום: דראמסטפ ירוק: טראפ צהוב: האוס כחול: דאבסטפ סגול: פיוצ׳ר האוס ורוד: דראם אנד בס כתום: אינדי מנטה: גליץ׳ הופ תכלת: דאבסטפ מלודי לבן: אלקטרוני, הארדסטייל או ז׳אנר אחר שחור: כל ז׳אנר בין הלהיטים הגדולים בערוץ: Fade On & On Spectre Hope invincible Sky High Heroes Tonight מדיה וקבצים בנושא NoCopyrightSounds בוויקישיתוף אתר האינטרנט הרשמי של NoCopyrightSounds NoCopyrightSounds, ברשת החברתית פייסבוק NoCopyrightSounds, ברשת החברתית אקס (טוויטר) NoCopyrightSounds, ברשת החברתית אינסטגרם NoCopyrightSounds, סרטונים בערוץ היוטיוב אימון פורד, יותר מחצי מיליארד יראו אתכם - אבל יש מישהו שלא אוהב את זה, באתר TheMarker‏, 22 ביולי 2016
דיוויזיית הפולקסגרנדיר ה-47 (ורמאכט)

דיוויזיית הפולקסגרנדיר ה-47 (בגרמנית: 47. Volksgrenadier-Division) הייתה דיוויזיית חיל רגלים של הוורמאכט שלחמה במלחמת העולם השנייה. ב-17 בספטמבר 1944 הוקמה הדיוויזיה על בסיס דיוויזיית הפולקסגרנדיר ה-577, והועמדה תחת פיקוד מקס בורק. בדצמבר 1944 הוכפפה הדיוויזיה להקורפוס ה-81, כחלק מארמיית הפאנצר החמישית, ולחמה עמו במהלך הקרב על אאכן. בינואר 1945 הוכפפה הדיוויזיה לארמייה הראשונה, ולחמה עמה במבצע נורדווינד ובאזור פפאלץ, כחלק מהקורפוסים ה-89 וה-90 לסירוגין. בסוף מרץ לחמה הדיוויזיה באזור הריין העליון, ולאחר מכן נסוגה לטירול, שם נכנעה לכוחות צבא ארצות הברית ב-8 במאי 1945. דיוויזיית הפולקסגרנדיר ה-47 באתר lexikon-der-wehrmacht (בגרמנית) דיוויזיית הפולקסגרנדיר ה-577 באתר lexikon-der-wehrmacht (בגרמנית)
הדיוויזיה ה-47 (ורמאכט)

הדיוויזיה ה-47 (בגרמנית: 47. Infanterie-Division) הייתה דיוויזיית חיל רגלים של הוורמאכט שלחמה במלחמת העולם השנייה. הדיוויזיה הוקמה ב-1 בפברואר 1944 על בסיס דיוויזיית המילואים ה-156, והועמדה תחת פיקוד אוטו אלפלדט. הדיוויזיה הוצבה בגזרה שבין קאלה לבולון, ולחמה במהלך המערכה בנורמנדי. באוגוסט 1944 נסוגה הדיוויזיה לעבר פריז, שם נפגעה הדיוויזיה קשות והושמדה. ב-17 בספטמבר 1944 הוקמה על בסיס שרידי הדיוויזיה ועל בסיס דיוויזיית הפולקסגרנדיר ה-577, דיוויזיית הפולקסגרנדיר ה-47. הדיוויזיה ה-47 באתר lexikon-der-wehrmacht (בגרמנית)
הדיוויזיה ה-205 (ורמאכט)

הדיוויזיה ה-205 (בגרמנית: 205. Infanterie-Division) הייתה דיוויזיית חיל רגלים של הוורמאכט שלחמה במלחמת העולם השנייה. הדיוויזיה הוקמה ב-26 באוגוסט 1939 כדיוויזיית הלאנדווהר ה-14, והועמדה תחת פיקוד ארנסט ריכטר. במהלך המערכה בפולין הייתה הדיוויזיה חלק מהקורפוס ה-25, שהיה חלק מהארמייה השביעית בחזית המערבית. ב-1 בינואר 1940 שונה שם הדיוויזיה להדיוויזיה ה-205, ובמהלך המערכה על צרפת ועל ארצות השפלה לחמה הדיוויזיה בשלב האחרון כחלק מהקורפוס ה-6 במסגרת הארמייה השנייה. ביולי 1940 שוחררה הדיוויזיה, ובינואר 1941 גויסה שוב והוצבה בצרפת. בפברואר 1942 נשלחה הדיוויזיה לחזית המזרחית, שם לחמה בתחילה כחלק מארמיית הפאנצר השלישית ומהארמייה התשיעית לסירוגין, במסגרת קבוצת ארמיות מרכז, ובאוקטובר 1943 הועברה הדיוויזיה תחת פיקוד הארמייה ה-16 במסגרת קבוצת ארמיות צפון. הדיוויזיה לחמה בקרבות השונים בגזרה הצפונית, ולבסוף נלכדה יחד עם שאר קבוצת הארמיות בכיס קורלנד, ובסוף המלחמה נפלו שרידי הדיוויזיה בשבי הצבא האדום. ארנסט ריכטר (26 באוגוסט 1939 - 1 במרץ 1942) פאול זייפארדט (1 במרץ 1942 - 5 בנובמבר 1943) ארנסט מיכאל (5 בנובמבר 1943 - 1 בדצמבר 1943) הורסט פון מלנתין (1 בדצמבר 1943 - 15 בנובמבר 1944) ארנסט בילר (15 בנובמבר 1944 - 20 בנובמבר 1944) קרל גיזה (20 בנובמבר 1944 - 8 במאי 1945) דיוויזיית הלאנדווהר ה-14 באתר lexikon-der-wehrmacht (בגרמנית) הדיוויזיה ה-205 באתר lexikon-der-wehrmacht (בגרמנית)
פרדיננד רוזנטל

הרב שרגא פיש 'פרדיננד' רוזנטל (Ferdinand Rosenthal,‏ 1839 קאפושוואר – 1921) היה רבה האורתודוקסי של ברסלאו (ורוצלב בשמה המודרני). נולד בקאפושוואר שבהונגריה למשפחת רבנים, בנם של וולף ורלה רוזנטל. למד בישיבות שונות אצל המהר"ם שיק ואברהם שמואל בנימין סופר וקיבל ובאוניברסיטאות לייפציג וברלין והשלים תואר דוקטור בתחום ההיסטוריה של עם ישראל. נישא לקתרינה, בתו של הרמן הירש אוסטרליץ מווינה. בשנת 1867 התמנה לרב בבוטן (ביטום בפולין המודרנית) שבשלזיה. בתקופת רבנותו בבוטן נפטרה אשתו, בגיל 31. בשנת 1887 התמנה לרבה של ברסלאו וכיהן בתפקידו עד מותו, בשנת 1921. ילדיו: נפתלי, רחה ויוהנה. ספר המכבים הראשון, לייפציג, 1867 גזירות הקיסר וה-"senatus consultum" ב"יוספוס פלביוס", ברסלאו, 1879 ארבעה ספרים אפוקריפיים מתקופתו ובית מדרשו של רבי עקיבא, לייפציג, 1885 מהדורה של ספר הישר, מאת רבנו תם Jüdische Persönlichkeiten in und aus Breslau, עמ' 37-38. מדיה וקבצים בנושא פרדיננד רוזנטל בוויקישיתוף איגרת אל הרב רוזנטל, אוסף הספרייה הלאומית ספר הישר, מהדורת שרגא פיש רוזנטל, ברלין תרנ"ח, באתר היברובוקס שרגא פיש רוזנטל, דף שער בספרייה הלאומית "פרדיננד רוזנטל", במהדורת 1901–1906 של האנציקלופדיה היהודית (באנגלית) ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
הדיוויזיה ה-93 (ורמאכט)

הדיוויזיה ה-93 (בגרמנית: 93. Infanterie-Division) הייתה דיוויזיית חיל רגלים של הוורמאכט שלחמה במלחמת העולם השנייה. הדיוויזיה הוקמה ב-17 בספטמבר 1939, והועמדה תחת פיקוד אוטו טימן. במהלך המערכה בפולין נשארה הדיוויזיה בגרמניה, אולם בנובמבר 1939 הוכפפה לארמייה הראשונה, ולחמה עמה במהלך המערכה על צרפת ועל ארצות השפלה כחלק מהקורפוס ה-30. לאחר מכן נשארה הדיוויזיה בצרפת, ובמאי 1941 הוכפפה לקורפוס ה-32, כחלק מהארמייה ה-15. ב-4 באוגוסט 1941 נשלחה הדיוויזיה לחזית המזרחית, שם לחמה כחלק מהארמיות ה-16 וה-18 לסירוגין, במסגרת קבוצת ארמיות צפון. בפברואר 1945 הועברה הדיוויזיה לפרוסיה המזרחית, שם לחמה כחלק מהקורפוס ה-9 עד להשמדתה במהלך אפריל. הדיוויזיה ה-205 באתר lexikon-der-wehrmacht (בגרמנית)
Dope (שיר של ליידי גאגא)

"Dope" (בעברית: "סם") הוא סינגל שיווקי של זמרת הפופ האמריקאית ליידי גאגא. השיר יצא לאור ב-4 בנובמבר 2013, כסינגל השיווקי השני מתוך אלבום האולפן השלישי של גאגא, Artpop. גאגא הכריזה על הוצאתו של השיר כסינגל שיווקי דרך הרשת החברתית שלה "Little Monsters". כשיצא הסינגל לאור, הודיעה גאגא כי לא יצא לו ווידאו קליפ, אך תצא תמונה בערוץ ה-Vevo שלה. השיר זכה להצלחה עולמית כאשר הצליח להיכנס למצעדים רבים, ואף להגיע למקום הראשון במצעדים שבהונגריה וספרד. גאגא ביצעה את השיר בפסטיבל המוזיקה של יוטיוב בשנת 2013, כשהיא לובשת חולצה אדומה ומנגנת בפסנתר תוך כדי שהיא בוכה. הופעתה, בהיבט המוזיקלי שלה, זכתה לשבחים על מנת הרגש שבה. השיר מדבר על שימוש בסמים, ושתיית אלכוהול והתוצאות שהם מביאים. בין מילות השיר ניתן לראות שגאגא כותבת: "המסיבה רק החלה ואני מבטיחה שזה הוא המשקה האחרון שלי [מרמז על אלכוהוליזם], אני יודעת שנכשלתי שוב כי איבדתי את חברי היחידי, ואני מקווה שאלוהים יסלח לי על חטאיי". מילות השיר מתארות מצב עגום שבו גאגא מתארת את עצמה כאלכוהוליסטית שמשתמשת בסמים, דבר אשר פוגע לה בקשרים החברתיים, ומרחיק ממנה את חברה האחרון שעוד נשאר לה. היא גם כותבת כי היא מקווה שאלוהים יסלח לה על כל החטאים שנגמרים עקב שגרת האלכוהול והסמים היומיומית שלה. השיר זכה לתשבחות חיוביות רבות, כאשר המבקרים החמיאו על הפשטות שבו, ועל המסר שהוא מעביר בנוגע לשימוש בסמים. המבקרים גם החמיאו לגאגא על התוכן הלירי שבשיר. מבחינה ליברלית הוא מדבר על שימוש בסמים ועל הכמיהה לאהבה ארוכה. לפני שיצא השיר לאור, העלתה גאגא תמונה של עצמה באינסטגרם, כשהיא חובשת כובע שעליו כתובה המילה "DOPE". היא גם פרסמה את מילות השיר ואת אורכו של השיר. כשפרסמה את עטיפת השיר, השוו אותה כלי התקשורת לכמה כרזות של סרטי אימה שונים. השיר זכה להצלחה רבה בעולם, ובשיאו כבש שתי צמרות מצעדים. מידע על היצירה "Dope" באתר מיוזיק בריינז מידע על השיר "Dope" באתר AllMusic סרטון השיר "Dope" באתר יוטיוב Little Monsters, littlemonsters.com (באנגלית) LadyGagaVEVO (2013-11-03), Lady Gaga - Dope (Audio), נבדק ב-2017-08-27 Steffen Hung, spanishcharts.com - Lady GaGa - Dope, www.spanishcharts.com lightmedia.hu, Single (track) Top 40 lista - Hivatalos magyar slágerlisták, zene.slagerlistak.hu "Track Review: Lady Gaga, "Dope" | The House Next Door | Slant Magazine". Slant Magazine (באנגלית אמריקאית). נבדק ב-2017-10-20. "No smoke and mirrors here". SheKnows (באנגלית אמריקאית). 2013-11-08. נבדק ב-2017-10-20. Lady Gaga – Dope (באנגלית), נבדק ב-2017-10-20 Lady Gaga Lyrics - Dope, www.azlyrics.com (באנגלית) Dope - Lady Gaga | Song Info | AllMusic, AllMusic xoxo Gaga, 'Dope' will be available 12:01am local time Nov 4th. Final song available for purchase before ARTPOP release Nov 11.pic.twitter.com/iTCHRy5HeA, @ladygaga, ‏2013-10-31 (באנגלית) Instagram post by xoxo, Gaga • Oct 14, 2013 at 8:53pm UTC, Instagram (באנגלית) מידע על Dope, באתר המצעד האוסטרי, ארכיון מידע על Dope, באתר המצעד האיטלקי, ארכיון מידע על Dope, באתר המצעד הגרמני מידע על Dope, באתר מצעד דנמרק מידע על Dope, באתר המצעד של ניו זילנד מידע על Dope, באתר המצעד הספרדי מידע על Dope, באתר המצעד הפורטוגזי, ארכיון מידע על Dope, באתר המצעד הפיני מידע על Dope, באתר המצעד הצרפתי, ארכיון
סייפן אמריקאי

סייפן אמריקאי (שם מדעי: Recurvirostra americana) הוא מין של עוף גדה ממשפחת הסייפניים החי באמריקה וקרוב למין סייפן עקוד. אורכו של עוף זה 40–51 ס"מ, מוטת כנפיו 68–76 ס"מ ומשקלו 270–420 גרם. הסייפן בעל מקור ארוך כמו סיף המעוקל מעט בקצהו וצבעו שחור. הסייפן מחטט עם מקור רגיש זה במים ותופס יצורים קטנים כמו סרטנים וחרקי מים. הוא בעל ראש וחזה כתומים וכנפיים שחורות עם שני פסים לבנים עליהם. שאר הגוף לבן והצעירים מנומרים באפור. הסייפן חי בחופי ימים בוציים וחוליים וכן בביצות מליחות ובבריכות מאלברטה עד מקסיקו ולחופי האוקיינוס האטלנטי והשקט. בעונת הרבייה הם מתקבצים ללהקות גדולות. מדיה וקבצים בנושא סייפן אמריקאי בוויקישיתוף סייפן אמריקאי, באתר ITIS (באנגלית) סייפן אמריקאי, באתר NCBI (באנגלית) סייפן אמריקאי, באתר האנציקלופדיה של החיים (באנגלית) סייפן אמריקאי, באתר Internet Bird Collection (באנגלית) סייפן אמריקאי, באתר GBIF (באנגלית) סייפן אמריקאי באתר הרשימה האדומה של IUCN
הדיוויזיה ה-340 (ורמאכט)

הדיוויזיה ה-340 (בגרמנית: 340. Infanterie-Division), הייתה דיוויזיה של הוורמכאט במהלך מלחמת העולם השנייה. הדיוויזיה לחמה במערכה בנורמנדי, בקרב על הבליטה, ובקרבות בגרמניה. הדיוויזיה הוקמה ב-16 בנובמבר 1940, והועמדה תחת פיקוד פרידריך-וילהלם נוימן. ב-9 במאי 1941 הוצבה הדיוויזיה בצרפת כחלק מהקורפוס ה-37 במסגרת הארמייה ה-15, וב-10 ביולי 1942 הועברה לחזית המזרחית, והוצבה תחת פיקוד הארמייה השנייה, ולחמה עמה בקרבות בוורונז'. בספטמבר 1943 הועברה הדיוויזיה יחד עם הקורפוס ה-13 תחת פיקוד ארמיית הפאנצר הרביעית, ולחמה עמה בקרב קייב (1943). במהלך הנסיגה באוקראינה ספגה הדיוויזיה אבדות כבדות, וצורפו אליה שרידי הדיוויזיות ה-377 וה-327. במהלך מבצע לבוב-סנדומייז' ספגה הדיוויזיה אבדות כבדות, וב-5 באוגוסט 1944 הושמדה הדיוויזיה באזור ברודי. ב-1 בספטמבר 1944 הוקמה הדיוויזיה מחדש כדיוויזיית פולקסגרנדיר, על בסיס דיוויזיית הפולקסגרנדיר ה-572 שהוקמה ב-25 באוגוסט. הדיוויזיה הועמדה תחת פיקוד תאודור טולסדורף, והוצבה כעתודת ה-OB West. בדצמבר אותה שנה לחמה הדיוויזיה בקרב על הבליטה כחלק מהקורפוס ה-80 במסגרת הארמייה השביעית, ולאחר מכן לחמה בקרבות בגרמניה. בהמשך כותרה הדיוויזיה בכיס הרוהר, וב-21 באפריל 1945 נפלו שרידי הדיוויזיה בשבי צבא ארצות הברית. פרידריך-וילהלם נוימן (15 בנובמבר 1940 - 1 במרץ 1942) ויקטור קוך (1 במרץ 1942 - 1 בנובמבר 1942) אוטו בוצה (1 בנובמבר 1942 - 24 בפברואר 1943) יוזף פרינר (24 בפברואר 1943 - 25 באוקטובר 1943) ורנר אהריג (25 באוקטובר 1943 - 16 ביוני 1944) אוטו בויטלר (16 ביוני 1944 - 21 ביולי 1944) תאודור טולסדורף (1 בספטמבר 1944 - אפריל 1945) הדיוויזיה ה-340 באתר lexikon-der-wehrmacht דיוויזיית הפולקסגרנדיר ה-340 באתר lexikon-der-wehrmacht דיוויזיית הפולקסגרנדיר ה-572 באתר lexikon-der-wehrmacht ליתר דיוק - הפיקוד המיוחד הגבוה ה-37 (Höheres Kommando z.b.V. XXXVII)
אמודאי אמריקני

אמודאי אמריקני (שם מדעי: Cinclus mexicanus) היא ציפור שיר קטנה ממשפחת האמודאיים החיה באמריקה הצפונית ואמריקה המרכזית מאלסקה עד לפנמה. אורכו של האמודאי 16.5 ס"מ ומשקלו 46 גרם. הוא בעל כסות נוצות חומה כהה עם פס שחור על העין ומקור דק הסולד מעלה. הוא בעל בליטת שומן בקצה נוצותיו העוזרת לו לצוף מעל המים בשחייתו בהם. רגלים ארוכות ועוזרות לו להיאחז בסלעים מעל ומתחת למים. הוא חי באזורי פלגים מהירים ונהרות הרריים בהם הוא מחפש מזון בצלילה מתחת לזרמים. הוא נע בעזרת כנפיו במים ומחפש זחלי שפיריות, שעירי כנף ואפילו ראשנים ודגיגים. הוא יכול לצלול עד 10 שניות אך הוא פועל במהירות רבה מאוד ובמקרים רבים מוצא את מזונו. האמודאי מקנן ליד הנהר והנקבה מטילה 2–4 ביצים. Cinclus mexicanus unicolor Cinclus mexicanus mexicanus Cinclus mexicanus dickermani Cinclus mexicanus anthonyi Cinclus mexicanus ardesiacus מדיה וקבצים בנושא אמודאי אמריקני בוויקישיתוף אמודאי אמריקני, באתר ITIS (באנגלית) אמודאי אמריקני, באתר NCBI (באנגלית) אמודאי אמריקני, באתר Animal Diversity Web (באנגלית) אמודאי אמריקני, באתר האנציקלופדיה של החיים (באנגלית) אמודאי אמריקני, באתר GBIF (באנגלית) אמודאי אמריקני באתר הרשימה האדומה של IUCN ערך זה הוא קצרמר בנושא עופות. אתם מוזמנים לתרום לוויקיפדיה ולהרחיב אותו.
גזרן לבן-צוואר

גזרן לבן-צוואר או גזרן הודי (שם מדעי: Rynchops albicollis) הוא מין של עוף מים ממשפחת הגזרניים המצוי באסיה. הוא מצוי בסכנת הכחדה בטבע. אורכו של הגיזרן 40–48 ס"מ ומוטת כנפיו 108 ס"מ. הוא בעל גוף לבן, כיפה שחורה, מקור אדום בעל לסת תחתונה מעוקלת וארוכה מהעליונה וכנפיים אפורות עם קצוות שחורים. הזנב לבן והרגליים אדומות. בשונה משאר הגזרנים קצות המקור אינם שחורים. הגזרן מצוי בקרבה למים מנהרות ואגמים ועד לביצות ואף חופי ימים וביצות מנגרובים מהודו ופקיסטן עד לנפאל ולסין. הוא מצוי גם בדרום-מזרח אסיה בבנגלדש, בורמה, קמבודיה, לאוס וווייטנאם ומזרחה עד לתאילנד. הגזרן מוצא את מזונו במים. הוא טובל את קצה מקורו הארוך תוך כדי מעוף מהיר לאורך אזור הדיג. הוא נתקל בטרף קטן וסוגר עליו במהירות את המקור בחבטה. המזון כולל דגים קטנים, זחלי חרקים וסרטני מים. מדיה וקבצים בנושא גזרן לבן-צוואר בוויקישיתוף גזרן לבן-צוואר, באתר ITIS (באנגלית) גזרן לבן-צוואר, בבסיס הנתונים ARKive (באנגלית) גזרן לבן-צוואר, באתר האנציקלופדיה של החיים (באנגלית) גזרן לבן-צוואר, באתר GBIF (באנגלית) גזרן לבן-צוואר באתר הרשימה האדומה של IUCN
פשוק-מקור אפריקני

פשוק-מקור אפריקני (שם מדעי: Anastomus lamelligerus) הוא מין של עוף ביצה אפריקני ממשפחת החסידתיים. הוא קרוב רחוק של החסידה, ושייך לסוג פשוק-מקור. אורכו של עוף זה 80–94 ס"מ ומשקלו 1–1.3 ק"ג. הוא בעל נוצות שחורות עם מקור גדול ומעוקל דמוי צבת בצבע אפור בהיר ולעיתים מעט צהבהב. הרגליים כהות. פשוק המקור מצוי מסנגל ואתיופיה לאורך רוב יבשת אפריקה עד לקוואזולו-נטאל בדרום אפריקה. הוא מצוי בביצות, גדות אגמים בוציים, מישורים לחים וערבות הסוואנה. הוא נמצא בכמה אזורים גם בקרבת החופים. עוף זה ניזון בעיקר מרכיכות כמו חלזונות מים שונים. הוא תופס במים חילזון, מעביר אותו ליבשה ומשתמש במקורו כדי לחדור את הקונכייה ולשלות משם את החילזון בשלמותו. בנוסף לחלזונות הוא גם ניזון מסרטנים, חרקים גדולים, תולעים, צפרדעים ודגים. בתנאים טובים מתאספים חסידות רבות באתרי התזונה. מדיה וקבצים בנושא פשוק-מקור אפריקני בוויקישיתוף פשוק-מקור אפריקני, באתר ITIS (באנגלית) פשוק-מקור אפריקני, באתר NCBI (באנגלית) פשוק-מקור אפריקני, באתר Animal Diversity Web (באנגלית) פשוק-מקור אפריקני, באתר האנציקלופדיה של החיים (באנגלית) פשוק-מקור אפריקני, באתר GBIF (באנגלית) פשוק-מקור אפריקני באתר הרשימה האדומה של IUCN
Aura

"Aura" (בעברית: "הילה") הוא שיר של זמרת הפופ האמריקאית ליידי גאגא. לפני שיצא לאור, הדליפה גאגא במו ידיה את השיר ברשתות החברתיות, ובאינטרנט. השיר יצא לאור ב-6 בנובמבר 2013, ביחד עם צאת האלבום. מבקרי המוזיקה הביעו מחלוקת רבה על השיר ועל הליריקה שלו. אמנם הסוקרים שיבחו את ההפקה ואת ההרכב החדשני, אך ביקרו את מילות השיר, וטענו שכותבי השיר השתמשו במילה "בורקה" באופן מיני, דבר אשר מוריד מאיכותו של השיר. השיר בוצע בשידור חי במהלך פסטיבל ה-iTunes של גאגא. את השיר ביצעה גאגא פעמים רבות בסיבוב הרביעי שלה, ArtRave: The Artpop Ball. השיר לא זכה להצלחה רבה בעולם והצליח בשיאו להיכנס לשני מצעדים. השיר נכתב על ידי ליידי גאגא זד ארז אייזן, והופק על ידי גאגא זד ואינפקטד מאשרום. גאגא אמרה כי השיר יהווה חלק מסרט האקשן "Machete Kills". לאחר הוצאתו של השיר והופעתו בסרט, גאגא הופיעה איתו במספר מקומות במטרה לקדמו. השיר ספג ביקורות חיוביות ושליליות כאשר החיוביות היו עבור הפקת וכתיבת השיר, ואילו השליליות היו כנגד מילותיו הפרובוקטיביות, שהציגו נושאים מיניים. באחת משורות השיר אומרת גאגא את המילה "SEX", דבר אשר גרר ביקורות שליליות נוספות על השיר. לשיר לא יצא ווידאו קליפ מלא, אך יצא לו ווידאו קליפ מילים שמשלב בתוכו סצנות מתוך הסרט שבו הושמע "Machete Kills". לאורך כל הווידאו ניתן לראות פיצוצים, יריות, ומכות. בין לבין ניתן לשמוע את גאגא צוחקת, אומרת משפטים, ומשלבת מילים וצלילים לאורך כל השיר. מונה הצפיות של הווידאו קליפ מילים עומד נכון לאוגוסט 2017, על קרוב ל-15 מיליון צפיות. בספוטיפיי צבר השיר למעלה מ-18 מיליון השמעות. מידע על השיר "Aura" באתר AllMusic סרטון השיר "Aura" באתר יוטיוב Lady Gaga Lyrics - Aura, www.azlyrics.com (באנגלית) LadyGagaVEVO (2013-10-09), Lady Gaga - Machete Kills - Aura (Lyric Video), נבדק ב-2017-08-27 ARTPOP, נבדק ב-2020-04-02